Oliestoei (Turks: yağlı güreş), ook bekend as Turkse stoei, is die nasionale sport in Turkye. Dit word so genoem omdat die stoeier sy hele lyf met olyfolie bedek. Die stoeiers word pehlivan genoem (van Persies: پهلوان of pehlevān; "held" of "kampioen") en dra ’n leerbroek, wat ’n kisbet (soms kispet) genoem word. Dit word tradisioneel van die vel van waterbuffels gemaak, maar deesdae van kalfsleer. In die Ottomaanse Ryk het stoeiers die gevegkuns in spesiale skole, tekke, geleer. Dit was nie net sportskole nie, maar ook geestelike sentrums. Anders as by Olimpiese stoei, kan ’n oliestoeigeveg gewen word deur die hand deur die teenstander se kisbet te steek en hom so vas te pen. So ’n wen word paça kazık genoem. Gevegte het oorspronklik nie ’n maksimum tydsduur gehad nie en dit kon dus ’n dag of twee lank aanhou totdat die een stoeier wen, maar sedert 1975 is die tydsduur vasgestel op ’n maksimum van 40 minute of 30 minute, na gelang van die kategorie.